2022.4.13.
HU
Az Európai Unió Hivatalos Lapja
C 160/13
IV (Tájékoztatások)
AZ EURÓPAI UNIÓ INTÉZMÉNYEITŐL, SZERVEITŐL, HIVATALAITÓL ÉS ÜGYNÖKSÉGEITŐL SZÁRMAZÓ TÁJÉKOZTATÁSOK
TANÁCS A Tanács következtetései a kulturális és kreatív ágazatok ökoszisztémájára vonatkozó európai stratégia kidolgozásáról (2022/C 160/06)
AZ EURÓPAI UNIÓ TANÁCSA,
EMLÉKEZTETVE:
1.
a kultúra, valamint az alkotás szabadsága által betöltött alapvető szerepre az Európai Unió és polgárai számára demokráciáink és értékeink megerősítésében, a képzelet kibontakoztatásában, társadalmaink gyarapodásában, a helyi térségek életteliségében, lakókörnyezetünk minőségében és az egyének jóllétében,
2.
a kulturális és kreatív ágazatok és iparágak – más néven a kulturális és kreatív ágazatok ökoszisztémája – által betöltött döntő szerepre a közös örökség, a közös hivatkozási pontok és a jövő kultúrájának megformálásában, amelyek elengedhetetlenek Európa kulturális sokszínűségének folyamatos virágzásához, szem előtt tartva egyúttal, hogy a kulturális és kreatív ágazatok és iparágak igen sokszínű csoportot alkotnak, különböző prioritásokkal és feltételekkel,
3.
a kulturális és kreatív ágazatok ökoszisztémájának hatályára, az egységes piacról szóló 2021. évi jelentésben (1) meghatározottak szerint, amelyben a Bizottság szolgálatai számba veszik a 2020.
évi új iparstratégiával (2) összefüggésben azonosított 14 ipari ökoszisztémát, továbbá a mellékletben említett számos vonatkozó dokumentumban meghatározottak szerint,
4.
a kulturális és kreatív ágazatok ökoszisztémájának gazdasági súlyára, amelyet 2019-ben az uniós hozzáadott érték 3,95 %-ára becsültek (477 milliárd EUR), és az ágazat 8,02 millió főt foglalkoztatott 1,2 millió vállalkozásban, amelyek 99,9 %-a kis- és középvállalkozás (kkv) (3),
5.
a Covid19-világjárványnak a kulturális és kreatív gazdaságra gyakorolt számottevő hatására, valamint arra, hogy folytatni kell a kreatív és kulturális ágazatok ökoszisztémája rezilienciájának és a kettős (zöld és digitális) átállásnak az Európai Unión belüli fokozását annak érdekében, hogy azok kiegészítsék az Európai Helyreállítási és Rezilienciaépítési Eszköz hatását, és lehetővé tegyék az abban rejlő lehetőségek teljes körű kibontakoztatását, hogy az a gazdasági növekedésnek és a munkahelyteremtésnek, valamint az EU globális versenyképességének a motorjaként működhessen,
(1) A Bizottság szolgálati munkadokumentuma, SWD (2021) 351final, 98–104. o.: „A kulturális és kreatív iparágak változatos csoportot alkotnak.
A legnagyobb iparágak a következők: audiovizuális ágazat (tv, videojátékok, online videotéka, mozi, VR/AR), zene, könyv és sajtótermékek, hirdetések, kulturális örökség (múzeumok, történelmi emlékhelyek), előadóművészet (színház, tánc) és vizuális művészetek.”
Ez a tág körű meghatározás egyrészt az UNESCO kulturális statisztikai keretén, másrészt a kulturális és kreatív iparágak potenciáljának felszabadításáról szóló európai bizottsági zöld könyvön és a Kreatív Európáról szóló rendeleten alapszik.
(2) Közlemény: „A 2020. évi új iparstratégia frissítése: Erősebb egységes piac kiépítése Európa fellendülése érdekében” C(2021)350.
(3) A Bizottság szolgálati munkadokumentuma, SWD (2021) 351final, 98–104. o. (https://ec.europa.eu/info/sites/default/files/swdannual-single-market-report-2021_en.pdf).